作者:徐浩
標題:寶林寺作
內容:茲山昔飛來，遠自琅琊臺。孤岫龜形在，深泉鰻井開。越王屢登陟，何相傳詞才。塔廟崇其巔，規模稱壯哉。禪堂清溽潤，高閣無恢炱。照耀珠吐月，鏗轟鐘隱雷。揆餘久纓弁，末路遭邅回。一棄滄海曲，六年稽嶺隈。逝川惜東駛，馳景憐西頹。腰帶愁疾減，容顏衰悴催。賴居茲寺中，法士多瑰能。洗心聽經論，禮足蠲兇災。永願依勝侶，清江乘度杯。